
Ón-dioxid - titán-dioxid / többfalú szén nanocső kompozitok előállítása és fotokatalitikus vizsgálata

   Az Alkalmazott és Környezeti Kémiai Tanszék kutatócsoportjában évek óta folynak olyan irányú vizsgálatok, amelyek különböző szén nanocső alapú kompozitok előállításával és ezeknek a felhasználásával foglalkozik. Az egyik lehetséges alkalmazási terület a heterogén fotokatalízis.
   Diákköri munkám során különböző mólarányú SnO2 - TiO2 / 10 tömeg% többfalú szén nanocső (MWCNT) kompozitok előállításával és fotokatalitikus vizsgálatával foglalkoztam. A katalizátorok előállítása savkatalizált szol-gél eljárással történt, SnCl2×2H2O és Ti(IV)-izopropoxid prekurzorok, illetve funkcionalizált MWCNT felhasználásával. A szintézisek során az együtt és az egymás utáni lecsapást alkalmaztuk.
   Vizsgálni kívántuk a kompozitok hatékonyságát az összetétel függvényében a heterogén fotokatalitikus reakciókban. Továbbá célunk volt megállapítani, hogy a szén nanocsövek milyen hatással vannak a fotokatalitikus aktivitására.
   Az elkészített minták morfológiáját transzmissziós elektronmikroszkóppal (TEM) vizsgáltuk. A hőkezelés során kialakult kompozitok kristályosságát és összetételét röntgendiffrakcióval (XRD) analizáltuk. A fotokatalízis során bontandó anyagként a metilénkéket használtuk, melynek a reakció során bekövetkezett koncentráció változását UV-Vis spektrofotometriás mérésekkel követtük nyomon.
   A mintákról hőkezelés után felvett XRD spektrumok alapján megállapítottuk, hogy sikerült szintetizálni az oxidokat. A TEM felvételek alátámasztják, hogy a szén nanocsövek felületén megtalálhatóak az SnO2-TiO2 részecskék.
   Vizsgálataink alapján megállapítottuk, hogy a katalizátorok hatásfoka minden esetben jobbnak bizonyult a metilénkék bontása során az általunk előállított TiO2-hoz képest. A legnagyobb fotokatalitikus aktivitást, mind a szén nanocsöveket nem tartalmazó, mind a szén nanocsöveket tartalmazó minták esetén a 25-75 mólarányú mintáknál tapasztaltuk. Megállapítottuk, hogy a szén nanocsövek jelenléte jóformán az összes katalizátor esetében növeli a fotokatalitikus reakció során mutatott aktivitást a szén nanocsövet nem tartalmazó mintákhoz képest.

